A mund të fitohet lufta kundër drogës?
Lufta ndaj trafikimit të narkotikëve ka shkaktuar viktima të shumta dhe shpenzime të mëdha në shumë vende të botës.
Rreth 500 mijë amerikanë janë të dënuar me burgim nën akuzat për trafikim droge. Kjo shifër përfshin persona jo të dhunshëm, si dhe shkelës për herë të parë të ligjit, të dënuar në bazë të legjislacionit të rreptë e të detyrueshëm, i miratuar gjatë luftës së gjatë kundër trafikut të narkotikëve. Kjo luftë po zhvillohet gjithashtu edhe në shtete të tjera, duke shkaktuar viktima të shumta si dhe shpenzime të mëdha, por disa udheheqës botërorë tani besojnë se pa ndryshuar strategji nuk mund të fitohet lufta kundër trafikut të drogës. Anthony Papa kaloi 12 vjet në burg pasi u përpoq të dorëzonte 125 gramë kokainë, hera e tij e parë dhe e vetme. Fitimi i tij do të kishte qenë 500 dollarë. Edhe pse ai zbuloi talentin e tij për artin në qeli, të tjerët në jetën e tij vuajtën. Anthony thotë se mbajtja në qeli e trafikantëve të drogës u kushton taksapaguesve miliarda dollarë. Droga mund të jetë vdekjeprurëse - si për ata që e përdorin, ashtu dhe për ata që luftojnë trafikimin e saj. Në Meksikë, ka patur të paktën 47 mijë të vrarë si pasojë e fenomenit, gjatë gjashtë viteve të fundit. Dhuna e lidhur me drogën është gjithashtu e theksuar në Brazil dhe Kolumbi. Ish-presidentët amerikanë Xhimi Karter dhe Bill Klinton, administratat e të cilëve kanë financuar luftën kundër trafikut të drogës si brenda dhe jashtë vendit, tani thonë se kjo qasje nuk është e përshtatshme. Ish presidentët e Brazilit dhe Zvicrës, Fernando Cardoso dhe Ruth Dreifuss, si dhe Presidenti kolumbian Juan Manuel Santos duan të gjejnë mënyra të ndryshme për të zgjidhur problemin global të drogës, si për shembull rregullimin e tregtisë së tyre. Një dokumentar i titulluar “Thyerja e tabusë”, i cili fokusohet në dështimet e luftës kundër drogës, ka filluar të shfaqet kohët e fundit në Nju Jork. Producenti i tij, Sam Branson, dënon trafikun e drogës, por jo përdoruesit e saj. Por shumë njerëz nuk janë dakord me dekriminalizimin, si për arsye të zbatimit të ligjit, ashtu dhe për arsye mjekësore. Ish ligjvenësi republikan Jim Kolbe thotë se shumica e ligjvënësve amerikanë e kundërshtojnë legalizimin. Por Anthony Popa vëren se lloje drogash ilegale janë në dispozicion edhe brenda burgjeve dhe ngre pyetjen nëse trafiku i tyre mund të arrihet të kontrollohet në një shoqëri të lirë, nëse nuk mund të kontrollohet brenda institucioneve të dënimit.